Terror of Mechagodzilla

Ο Mechagodzilla επανέρχεται ως εχθρός του συμπαθητικού τέρατος, ο Ishiro Honda επανέρχεται στην καρέκλα του σκηνοθέτη, η δράση φτάνει σε καταιγιστικά επίπεδα, αλλά τίποτα δεν μπορεί να σώσει το franchise από την πρώτη του παύση. Το Terror of Mechagodzilla αποτελεί την τελευταία ταινία της σειράς στην πρώτη της εποχή, και ο Honda την αφήνει να κλείσει το κύκλο της με εκκωφαντικό τρόπο. Στα ίδια αστεία, αφελή και βλακώδη επίπεδα με το Godzilla Vs Mechagodzilla, αλλά και με τον ίδιο γρήγορο ρυθμό, η ταινία παρουσιάζει τον Godzilla να επιστρέφει ως υπερασπιστής της ανθρωπότητας από τους κακούς εξωγήινους, μόνο που αυτή τη φορά δεν έχει να αντιμετωπίσει μόνο τον Mechagodzilla αλλά και τον Titanosaurus, έναν γιγαντιαίο αμφίβιο δεινόσαυρο που ανακαλύφθηκε σε κάποια περιοχή του Ειρηνικού. Η εμπειρία του Honda στα kaiju eiga σώζει την ταινία από την πλήρη καταστροφή, αφού ο πολύπειρος σκηνοθέτης καταφέρνει να οικοδομήσει μια αποπνικτική, ασφυκτική και καταραμένη ατμόσφαιρα που διατηρεί έναν βίαια απαισιόδοξο τόνο. Οι καταστροφικές επιθέσεις των τεράτων αποκτούν ένα σχεδόν αποκαλυπτικό ύφος, με τον Honda να εμμένει στη διατήρηση μιας εκρηκτικής έντασης και μιας ανεξέλεγκτης οργής πίσω από κάθε πλάνο. Το κλίμα της ταινίας υφαίνει μια δυσοίωνη αίσθηση απόγνωσης, αφού οι επικράτηση του Godzilla δεν μοιάζει να είναι τόσο σίγουρη, και ο Honda το εκμεταλλεύεται στο έπακρο ώστε να οικοδομήσει κάποια έντονα αισθήματα τρόμου και αγωνίας. Οι μάχες και πάλι είναι περισσότερο βίαιες από αυτές στις οποίες μας είχε συνηθίσει η σειρά, με τον Honda να χρησιμοποιεί τις γνωστές περίεργες γωνίες λήψεις και κάποια πανοραμικά πλάνα για να δώσει με εντυπωσιακό τρόπο το μέγεθος της καταστροφής. Σημαντικό πρόβλημα της ταινίας, πέρα από τις αναμενόμενες ευκολίες, αφέλειες και αστείες επιστημονικές διαπιστώσεις, ο περιορισμένος χρόνος που έχει ο Godzilla επί της οθόνης.